Metodické usmernenie č. 36/2016,
ktorým sa upravuje postup pri vykonaní doplňujúcej skúšky
Gestorský útvar: sekcia vysokých škôl, tel.: +421259374369  ev. č.: 2016-17375/26172:1-56AA

Ministerstvo školstva, vedy, výskumu a športu Slovenskej republiky (ďalej len „ministerstvo“) podľa článku 10 písm. i) Organizačného poriadku Ministerstva školstva, vedy, výskumu a športu Slovenskej republiky a v súlade s § 18 zákona č. 422/2015  Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov (ďalej len „zákon“) vydáva toto metodické usmernenie:
Čl. 1	
Predmet úpravy
Toto metodické usmernenie upravuje podrobnosti pri postupe uznanej vysokej školy alebo uznanej strednej školy v Slovenskej republike (ďalej len „uznaná vzdelávacia inštitúcia“), žiadateľa o vykonanie doplňujúcej skúšky (ďalej len „žiadateľ“), a skúšobnej komisie pri vykonaní doplňujúcej skúšky podľa § 18 ods. 2 zákona.
Čl. 2	
Pracovné skupiny
(1)	Generálny riaditeľ sekcie vysokých škôl ministerstva na účely vytvárania jednotných pravidiel pre vykonávanie doplňujúcej skúšky zriaďuje
a)	pracovnú skupinu pre zdravotnícke povolania lekár, zubný lekár a farmaceut
 a
b)	pracovnú skupinu pre ostatné zdravotnícke povolania.
(2)	Členov pracovných skupín vymenúva a odvoláva generálny riaditeľ sekcie vysokých škôl ministerstva na základe nominácie Ministerstva zdravotníctva Slovenskej republiky, uznaných vzdelávacích inštitúcií a stavovských organizácií v zdravotníctve.
(3)	Pracovné skupiny sú poradným a konzultačným orgánom Strediska na uznávanie dokladov o vzdelaní (ďalej len „stredisko“).
(4)	Pracovné skupiny určujú najmä 
a)	predmety doplňujúcej skúšky príslušných k jednotlivému zdravotníckemu povolaniu,
b)	rozsah písomnej časti doplňujúcej skúšky a ústnej časti doplňujúcej skúšky k jednotlivému zdravotníckemu povolaniu,
c)	otázky písomnej časti a ústnej časti doplňujúcej skúšky pre jednotlivé zdravotnícke povolania,
d)	pravidlá výpočtu výšky poplatku a určenie odporúčanej výšky poplatku za úkony spojené so zabezpečením a vykonaním doplňujúcej skúšky a za opakovanie doplňujúcej skúšky pre jednotlivé zdravotnícke povolania.
(5)	Pracovné skupiny sú zložené z predsedu, podpredsedu a ostatných členov.
(6)	Predsedom pracovných skupín je riaditeľ strediska. 
(7)	Podpredsedom pracovných skupín je zástupca Ministerstva zdravotníctva Slovenskej republiky.
(8)	Tajomníkom pracovných skupín je zamestnanec strediska určený riaditeľom strediska.
(9)	Pracovné skupiny sú uznášaniaschopné, ak je prítomná nadpolovičná väčšina všetkých členov. Závery sú prijímané nadpolovičnou väčšinou hlasov prítomných členov, pričom každý člen má jeden hlas. V prípade rovnosti hlasov rozhoduje hlas predsedu.
Čl. 3	
Doplňujúca skúška
(1)	Žiadateľ doručí uznanej vzdelávacej inštitúcii písomnú žiadosť o absolvovanie doplňujúcej skúšky najmenej 30 dní pred termínom konania doplňujúcej skúšky.
(2)	Žiadosť o vykonanie  doplňujúcej skúšky obsahuje 
a)	meno a priezvisko žiadateľa,
b)	adresu  trvalého pobytu alebo obdobného pobytu a
c)	názov regulovaného povolania v Slovenskej republike pre uznanie odbornej kvalifikácie ktorého bude doplňujúca skúška vykonaná.
(3)	Prílohou žiadosti sú
a)	osvedčená kópia dokladu o vzdelaní s prekladom do štátneho jazyka Slovenskej   republiky,
b)	osvedčená kópia rozhodnutia ministerstva o uznaní dokladu o vzdelaní,
c)	potvrdenie o uhradení poplatku za úkony spojené so zabezpečením doplňujúcej skúšky,
d)	osvedčená kópia protokolu o vykonanej neúspešnej doplňujúcej skúške, ak ide o opakovanie doplňujúcej skúšky vykonávanej najneskôr do 12 mesiacov odo dňa neúspešného absolvovania doplňujúcej skúšky. 
(4)	Ak je žiadosť  neúplná, žiadateľ doplní chýbajúce doklady podľa odseku 3 najneskôr v deň konania doplňujúcej skúšky.
Čl. 4	
Termín konania doplňujúcej skúšky
(1)	Termíny konania doplňujúcej skúšky pre jednotlivé zdravotnícke povolania na nasledujúci kalendárny rok zverejňuje stredisko na webovom sídle ministerstva najneskôr do 31. decembra.
(2)	Okruhy otázok, zoznam všeobecne záväzných právnych predpisov, miesto konania doplňujúcej skúšky, výšku poplatku za úkony spojené so zabezpečením a vykonaním doplňujúcej skúšky a výšku poplatku za opakovanie doplňujúcej skúšky zverejňuje stredisko na webovom sídle ministerstva a  uznaná vzdelávacia inštitúcia, na ktorej sa má doplňujúca skúška vykonať na svojom webovom sídle, najneskôr 60 dní pred termínom konania doplňujúcej skúšky.
(3)	Doplňujúca skúška pre zdravotnícke povolanie lekár, zubný lekár, farmaceut sa koná spravidla dvakrát ročne.
(4)	Doplňujúca skúška pre ostatné zdravotnícke povolania sa koná spravidla štyrikrát ročne.
Čl. 5	
Skúšobná komisia
(1)	Uznaná vzdelávacia inštitúcia zriaďuje na vykonanie doplňujúcej skúšky skúšobnú komisiu.
(2)	Skúšobná komisia sa skladá z najmenej 4 členov. Členmi skúšobnej komisie sú zamestnanci uznaných vzdelávacích inštitúcii poskytujúcich vzdelávanie v predmetných študijných programoch, študijných odboroch alebo učebných odboroch a zástupcovia stavovských organizácii v zdravotníctve. Členovia skúšobnej komisie si zvolia spomedzi seba predsedu skúšobnej komisie.
(3)	Činnosť skúšobnej komisie riadi predseda, ktorý je zamestnancom uznanej vzdelávacej inštitúcie, na ktorej sa doplňujúca skúška koná.
(4)	Ak sa niektorý z členov komisie nemôže zúčastniť na doplňujúcej skúške, zastúpi ho vymenovaný náhradník.
Čl. 6	
Obsah, priebeh a hodnotenie doplňujúcej skúšky
(1)	Pred začatím doplňujúcej skúšky žiadateľ preukáže svoju totožnosť dokladom totožnosti a následne ho skúšobná komisia poučí o priebehu doplňujúcej skúšky. 
(2)	Doplňujúca skúška je verejná a skladá sa z písomnej časti a ústnej časti.
(3)	Doplňujúca skúška sa vykonáva v štátnom jazyku.
(4)	Písomná časť doplňujúcej skúšky sa vykonáva v dvoch častiach. Prvá časť písomnej skúšky v rozsahu najmenej 50 otázok je zameraná na preukázanie odborných znalostí v príslušnom zdravotníckom povolaní. Druhá časť písomnej skúšky v rozsahu najmenej 10 otázok je zameraná na preukázanie znalosti všeobecne záväzných právnych predpisov upravujúcich poskytovanie zdravotnej starostlivosti v Slovenskej republike. Za každú správne zodpovedanú otázku sa pridelí jeden bod.
(5)	Každá časť doplňujúcej skúšky sa hodnotí samostatne klasifikačným stupňom „prospel“ alebo klasifikačným stupňom „neprospel“. Písomná časť doplňujúcej skúšky trvá v závislosti od rozsahu otázok, najmenej 60 minút. Písomnú časť doplňujúcej skúšky vyhodnocuje a výsledok zapíše do zápisnice o priebehu doplňujúcej skúšky člen skúšobnej komisie, ktorého určí predseda komisie.
(6)	Žiadateľ je hodnotený klasifikačným stupňom
a)	„prospel“, ak v písomnej časti doplňujúcej skúšky dosiahol najmenej 70 %  správnych odpovedí,
b)	„neprospel“, ak v písomnej časti doplňujúcej skúšky dosiahol menej ako 70 % správnych odpovedí.
(7)	Po vyhodnotení písomnej časti doplňujúcej skúšky predseda komisie oznámi žiadateľovi výsledok písomnej časti doplňujúcej skúšky ústne.
(8)	Ak bol žiadateľ v oboch častiach písomnej časti doplňujúcej skúšky hodnotený klasifikačným stupňom „prospel“, vykoná ústnu časť doplňujúcej skúšky, ktorá pozostáva z overenia teoretických vedomostí a jej súčasťou môže byť aj overenie praktických zručností. 
(9)	Ústna časť doplňujúcej skúšky môže v závislosti od druhu zdravotníckeho povolania pozostávať z praktickej časti, ktorá je vykonávaná v simulovaných podmienkach.
(10)	Ústna časť doplňujúcej skúšky trvá najviac 90 minút. Každý člen komisie hodnotí žiadateľa klasifikačným stupňom „prospel“ alebo „neprospel“. Žiadateľ úspešne absolvoval doplňujúcu skúšku, ak bol väčšinou členov komisie hodnotený klasifikačným stupňom „prospel“. Pri rovnosti hlasov rozhoduje hlas predsedu.
(11)	Po úspešnom vykonaní doplňujúcej skúšky sa vyhotoví protokol o absolvovaní doplňujúcej skúšky v dvoch rovnopisoch s uvedením hodnotenia slovom „prospel“ alebo „neprospel“.
(12)	Archiváciu príslušnej dokumentácie a protokolu o absolvovaní doplňujúcej skúšky zabezpečí uznaná vzdelávacia inštitúcia, na ktorej sa doplňujúca skúška vykonala. Uznaná vzdelávacia inštitúcia zašle stredisku odpis zápisnice o priebehu doplňujúcej skúšky na účely zberu štatistických dát.
Čl. 7	
Neúčasť na doplňujúcej skúške a opakovanie doplňujúcej skúšky
(1)	Ak sa žiadateľ nemôže zúčastniť na doplňujúcej skúške v termíne, na ktorý bol prihlásený, môže svoju neúčasť ospravedlniť. Za ospravedlniteľnú neúčasť sa považuje
a)	písomné lekárske potvrdenie doručené uznanej vzdelávacej inštitúcii najneskôr do 3 dní po termíne doplňujúcej skúšky alebo
b)	písomné ospravedlnenie doručené uznanej vzdelávacej inštitúcii najneskôr do 3 dní po termíne doplňujúcej skúšky z iného vážneho dôvodu.
(2)	Žiadateľ, ktorý svoju neúčasť na doplňujúcej skúške riadne písomne ospravedlní, je zaradený do nasledujúceho termínu doplňujúcej skúšky, ak o to prejaví záujem. 
(3)	Ak ide o ospravedlniteľnú neúčasť a žiadateľ je zaradený do nasledujúceho termínu doplňujúcej skúšky, uznaná vzdelávacia inštitúcia vráti žiadateľovi poplatok a všetky zaslané prílohy k žiadosti. 
(4)	Pri neospravedlnenej neúčasti na doplňujúcej skúške sa žiadateľovi nevracia uhradený poplatok za úkony spojené so zabezpečením doplňujúcej skúšky. Vzdelávacia inštitúcia vráti žiadateľovi len zaslané prílohy k žiadosti.
(5)	Ak žiadateľ nevykonal doplňujúcu skúšku úspešne, môže doplňujúcu skúšku opakovať v  nasledujúcom skúšobnom termíne v rámci najbližšieho cyklu doplňujúcich skúšok. Počet opakovaní doplňujúcej skúšky je neobmedzený.
(6)	Ak žiadateľ na doplňujúcej skúške neprospel  len v ústnej časti doplňujúcej skúšky a opakovanú doplňujúcu skúšku vykoná do 12 mesiacov odo dňa neúspešného absolvovania doplňujúcej skúšky, písomnú časť doplňujúcej skúšky nevykonáva. Ak sa žiadateľ zúčastní opakovanej doplňujúcej skúšky po 12 mesiacoch od dňa neúspešného absolvovania doplňujúcej skúšky, znova vykonáva aj písomnú časť doplňujúcej skúšky.

Čl. 8	
Účinnosť

Toto metodické usmernenie nadobúda účinnosť 1.júla 2016.

minister

Obsah
Metodické usmernenie č. 36/2016, ktorým sa upravuje postup pri vykonaní doplňujúcej skúšky
Čl. 1	Predmet úpravy
Čl. 2	Pracovné skupiny
Čl. 3	Doplňujúca skúška
Čl. 4	Termín konania doplňujúcej skúšky
Čl. 5	Skúšobná komisia
Čl. 6	Obsah, priebeh a hodnotenie doplňujúcej skúšky
Čl. 7	Neúčasť na doplňujúcej skúške a opakovanie doplňujúcej skúšky
Čl. 8	Účinnosť
Obsah